— Галоўны наш прынцып — зацікавіць чытача перш за ўсё беларускай кнігай, — кажа бібліятэкар Людміла Каткавец. — Я, можа, нават і няправільна раблю, прапаноўваючы людзям, якія прыходзяць, дапусцім, за выданнямі замежных аўтараў, азнаёміцца спачатку з айчыннымі навінкамі. Але наведвальнікі на гэта рэагуюць станоўча — нярэдка хто-небудзь з іх выносіць з сабой яшчэ і што-небудзь з рэкамендаванага мной. Потым прыходзяць, дзякуюць, некаторыя кажуць, што са здзіўленнем адкрылі для сябе нешта новае пра гісторыю нашай краіны або якога-небудзь пісьменніка. Вось так і падсаджваюцца на беларускую кнігу тыя, хто раней, быць можа, ставіўся да яе індыферэнтна.